Henriette Kjær (KF), 2003-02-27:
I Danmark har 60.000 børn en far eller mor, der har været indlagt på sygehus med en alkoholrelateret lidelse.
Alkoholproblemer i familien kan føre til, at et barn må anbringes uden for hjemmet.
Det har ikke blot nogle menneskelige omkostninger for barnet og den øvrige familie, men også væsentlige økonomiske omkostninger
for samfundet.
I forbindelse med satspuljen for 2003 blev det besluttet, at indsatsen i forhold til misbrugsfamilier skulle styrkes.
Mange misbrugsfamilier har ikke fået den hjælp, de har brug for.
Det er kommunernes ansvar at give støtte til et truet barn, men da mange forældre med alkoholproblemer ikke er sociale klienter, vil socialforvaltningen ikke kende til børnene og deres trivsel.
Derfor er det så vigtigt, at der kommer en større sammenhæng i indsatsen mellem de forskellige systemer, primært sundhedssystemet og det sociale system.
Der er derfor også afsat penge til at styrke en systematisk udredning af børn i misbrugsfamilier, sådan at de børn ikke tabes på gulvet, men i stedet kan få tilbudt den rigtige støtte og eventuelt behandling.
Yderligere er der givet støtte til en række projekter, som støtter familienetværk i forhold til de berørte familier.
Af helt konkrete projekter kan nævnes Landsforeningen Lænkens projekt om familiekurser og familienetværk i Lænken, der går ud på at knytte den enkelte alkoholramte familie sammen i form af fællesskab, der bygger på positive oplevelser.
Det sker bl.a. ved familiernes deltagelse i weekend- og ferieophold.
De indsatser er ikke alene vigtige for de ramte børns trivsel i hverdagen, men kan på lang sigt også være en vigtig faktor i forhold til at bryde den negative sociale arv, der ofte er forbundet med et misbrug i familien.
Alkohol er ikke kun et problem i forhold til børn, hvis forældre drikker meget.
Det er også vigtigt at se på børns og unges forbrug af alkohol.
En række undersøgelser har vist, at forbruget blandt de unge har været markant stigende de sidste 20 år.
Og det er ikke sjældent, at man i medierne hører om grufulde historier forbundet med børns og unges forbrug af alkohol.
For at nedbringe forbruget er der både brug for, at forældrene tager deres ansvar alvorligt, og at gentage oplysning og information.
Forældrene skal tage et ansvar for deres børns omgang med alkohol.
Det er vigtigt, at forældrene tager sig tid til at tale med børnene om brugen af alkohol, og om hvilke skader alkohol kan medføre.
Hvis ikke forældrene fungerer som rollemodeller og sætter nogle grænser for deres børns omgang med alkohol, vil problemet let vokse.
Et meget stort forbrug af alkohol er ikke alene et problem i forhold til barnet eller den unges sundhed.
Det kan let medføre andre alvorlige problemer.
Vi kender eksemplerne alt for godt.
Det er derfor meget vigtigt, at forældrene tager deres ansvar alvorligt på dette område og præger deres børns holdning til alkohol.
Men forældrenes ansvar står ikke alene.
Tilsammen skal disse initiativer være med til at styrke indsatsen over for børn og unge, der er ramt af forældrenes misbrug, og på den måde bidrage til at bryde den negative sociale arv, der kan være forbundet med at vokse op i en misbrugsfamilie.
Derudover skal initiativer også bidrage til at sikre, at børns og unges omgang med alkohol bliver nedbragt i fremtiden.
Det vil ikke alene have en god effekt på børnenes
og de unges sundhed
, men vil også kunne bidrage til at nedbringe de sociale problemer, der følger af et stort alkohol misbrug.